Stampa t-test tal-qari ... L-Għaxar Ġimgħa taż-Żmien ta' Matul is-Sena Elija jservi quddiem il-Mulej, Alla ta' Iżrael. Qari mill-Ewwel Ktieb tas-Slaten F'dak iż-żmien, Elija minn Tisbi ta' Gilgħad, qal lil Aħab: "Daqskemm hu ħaj il-Mulej, Alla ta' Iżrael, li jien inservi quddiemu, ma jkunx hemm dawn is-snin la nida u lanqas xita, jekk mhux meta nitkellem jien". Il-Mulej kellem lil Elija u qallu: "Itlaq minn hawn, iġbed lejn il-Lvant, u mur inħeba fil-wied ta' Kerit, biswit il-Ġordan. Inti tixrob mill-wied, u jien ikkmandajt liċ-ċawl jitimgħek hemmhekk". Elija telaq u għamel kif qallu l-Mulej, u qagħad ħdejn il-wied ta' Kerit biswit il-Ġordan. U ċ-ċawl kienu jġibulu ħobż u laħam mas-sebħ u ħobż u laħam filgħaxija. U kien jixrob mill-wied. Il-Kelma tal-Mulej R/. Irroddu ħajr lil Alla R/. (ara 2): L-għajnuna tiegħi mingħand il-Mulej Nerfa' għajnejja lejn l-għoljiet; mnejn se tiġini l-għajnuna? L-għajnuna tiegħi mingħand il-Mulej, li għamel is-sema u l-art. R/. Ma jħalli qatt li riġlek jogħtor; ma jongħosx dak li jħarsek. Ara, la jongħos u lanqas jorqod dak li jħares lil Iżrael. R/. Il-Mulej hu dak li jħarsek; il-Mulej hu d-dell tiegħek fuq lemintek. anqas il-qamar billejl. R/. Iħarsek il-Mulej minn kull deni; hu jħarislek ħajtek. Il-Mulej iħarsek fil-ħruġ u d-dħul tiegħek, minn issa u għal dejjem. R/. AKKLAMAZZJONI QABEL L-EVANĠELJU Ifirħu u thennew, għax ħlaskom kbir fis-smewwiet. EVANĠELJU Henjin il-foqra fl-ispirtu. Qari mill-Evanġelju skont San Mattew F'dak iż-żmien, kif ra l-folol, Ġesù tala' fuq il-muntanja, qagħad bilqiegħda, u resqu lejh id-dixxipli tiegħu. Fetaħ fommu u qabad jgħallimhom u jgħid: "Henjin il-foqra fl-ispirtu, għax tagħhom hija s-Saltna tas-Smewwiet. Henjin l-imnikkta, għax huma jkunu mfarrġa. Henjin ta' qalbhom ħelwa, għax huma jkollhom b'wirthom l-art. Henjin dawk li huma bil-ġuħ u l-għatx tal-ġustizzja, għax huma jkunu mxebbgħin. Henjin dawk li jħennu, għax huma jsibu ħniena. Henjin dawk li huma safja f'qalbhom, għax huma jaraw 'l Alla. Henjin dawk li jġibu l-paċi, għax huma jissejħu wlied Alla. Henjin dawk li huma ppersegwitati minħabba s-sewwa, għax tagħhom hija s-Saltna tas-Smewwiet. Henjin intom, meta jgħajrukom u jippersegwitawkom u jaqilgħu kull xorta ta' ħażen u gideb kontra tagħkom minħabba fija. Ifirħu u thennew, għax ħlaskom kbir fis-smewwiet. Hekk kienu jippersegwitawhom lill-profeti li kienu qabilkom". Il-Kelma tal-Mulej R/. Tifħir lilek Kristu
Qari tal-Quddies tat-Tnejn tal-X ġimgħa matul is-Sena